شاہ زیب رند

شاہ زیب رند (؛ پ۔ 9 مارچ 1998ء) پاکستان کے شہر کوئٹہ سے تعلق رکھنے والے مکسڈ مارشل آرٹس (ایم ایم اے) کھلاڑی اور پاکستان کے پہلے کراٹے کومبیٹ عالمی فاتح ہیں۔

 پیشہ ورانہ زندگی 
شاہ زیب رند نے امریکا میں کراٹے کامبیٹ لیگ کا مقابلہ جیتا۔ وہ اس لیگ میں حصہ لینے والے پہلے پاکستانی تھے۔ 68 کلوگرام لائٹ ویٹ کیٹگری میں شاہ زیب کا مقابلہ وینزویلا کے پانچ مرتبہ نیشنل کک باکسنگ چیمپیئن رہنے والے گبو ڈیاز سے تھا۔

2024ء میں شاہ زیب رند نے بھارتی کھلاڑی کو شکست دی تھی۔ مقابلہ 20 اپریل 2024ء میں دبئی میں ہونے والے کراٹے کامبیٹ 45 میں پیش آیا جب پاکستان کے شاہ زیب رند نے انڈیا کے رانا سنگھ کو شکست دے کر جیت اپنے نام کی۔ اگلے مقابلے میں انڈیا نے اُس وقت میچ برابر کر دیا جب اس کے فائٹر ہمانشو کوشک نے پاکستان کے فیضان خان کو ہرا دیا۔ اس کے بعد فائنل میں شاہ زیب رند نے انڈیا کے کھلاڑی رانا سنگھ کو شکست دے کر پاکستان کو ایک کے مقابلے میں دو سے فتح دلائی۔ 2025ء میں سنگاپور میں شاہ زیب رند نے برازیل کے فائٹر برونو روبرٹو ڈی ایسز کو تیسرے راؤنڈ میں ٹیکنیکل ناٹ آؤٹ کے ذریعے شکست دی۔
2024ء تک وہ تین مرتبہ پاکستان کے ووشو نیشنل چیمپیئن رہ چکے ہیں۔ انھوں نے ایسٹ ایشیا، سیف گیمز، اسلامک گیمز سمیت دیگر عالمی مقابلوں میں بھی نو میڈیل اپنے نام کیے تھے۔ 75 مقابلے جیتے اور صرف چاربار ہارے تھے اور 60 فیصد مقابلوں میں مخالفین کو ناک آؤٹ کیا تھا۔

ستمبر 2024ء میں کراٹے کمبیٹ مقابلوں میں لائٹ ویٹ کیٹیگری میں برازیل کے فائٹر لوئز روچا کو ہرا کر تیسری بار عالمی چیمپیئن بنے۔ جولائی 2025ء میں وزیر اعظم پاکستان شہباز شریف نے لائٹ ویٹ ورلڈ چیمپئن شپ کا ٹائٹل جیتنے پر شاہ زیب کے لیے اعلان کی گئی انعامی رقم 50 لاکھ روپے کا چیک دیا۔

 نجی زندگی 
شاہ زیب رند 9 مارچ 1998ء کو پاکستان کے صوبہ بلوچستان کے شہر کوئٹہ میں پیدا ہوئے اور انھوں نے انٹرنیشنل ریلشنز (بین الاقوامی تعلقات) میں بی ایس کی تعلیم حاصل کر رکھی ہے۔ شاہ زیب رند نے صرف آٹھ سال کی عمر میں مارشل آرٹ شروع کیا اور وہ اب تک 70 سے زائد فتوحات حاصل کر چکے ہیں۔ اس کے علاوہ وہ بیوٹیم میں سپورٹس اسکالرشپ اور ’ون‘ فائٹنگ چیمپئن شپ کے ساتھ معاہدے کا حصہ بھی رہ چکے ہیں۔ وہ آٹھ سال پاکستانی ٹیم میں رہے اور چھ مرتبہ نیشنل چیمپیئن بھی رہ چکے ہیں۔
ان کے والد ایک سرکاری ملازم ہیں، جبکہ والدہ گھریلو خاتون ہیں۔

 حوالہ جات 

زمرہ:بقید حیات شخصیات
زمرہ:1998ء کی پیدائشیں
زمرہ:کوئٹہ کی شخصیات
زمرہ:کھیل کی بلوچ شخصیات
زمرہ:پاکستانی مکسڈ مارشل آرٹس مرد کھلاڑی